b'\n_START_ARTICLE_\nNoam Chomsky\n_START_SECTION_\nKratki \xc5\xbeivotopis\n_START_PARAGRAPH_\nNjegov otac dr. William Chomsky emigrirao je iz Rusije u SAD. Bavio su podu\xc4\x8davanjem i povije\xc5\xa1\xc4\x87u hebrejskog jezika. Noam Chomsky nastavlja bavljenje lingvistikom i 1955. po\xc4\x8dinje predavati na MIT\xe2\x80\x93u.\n_START_SECTION_\nUniverzalna gramatika\n_START_PARAGRAPH_\nU lingvistici je poznat po teoriji uro\xc4\x91ene univerzalne gramatike. U toj teoriji Chomsky tvrdi da su \xc4\x8dovjeku uro\xc4\x91eni obrasci gramatike koji nisu obrasci samo za jedan odre\xc4\x91eni jezik, ve\xc4\x87 su obrasci gramatike za sve ljudske jezike. Drugim rije\xc4\x8dima, jezi\xc4\x8dna sposobnost je geneti\xc4\x8dki uvjetovana. Teorija Chomskog pomogla je slabljenju utjecaja biheviorizma u psihologiji i ja\xc4\x8danju kognitivizma. Vjerojatno najsna\xc5\xbeniji argument je bio produktivnost jezika ili mogu\xc4\x87nost jezika da proizvede nove re\xc4\x8denice koje nikada prije nisu bile izgovorene ili vje\xc5\xbebane. Time je Chomsky pokazao da se vje\xc5\xa1tina kori\xc5\xa1tenja jezika ne mo\xc5\xbee objasniti bihevioralnim mehanizmima operantnog uvjetovanja (kondicioniranja), kako je to tvrdio B. F. Skinner.   _NEWLINE_Posjedovanje jezika je svojstvo vrste homo sapiens i ona je zajedni\xc4\x8dka svim pripadnicima na\xc5\xa1e vrste. Sli\xc4\x8dna sposobnost se ne mo\xc5\xbee prona\xc4\x87i me\xc4\x91u ostalim \xc5\xbeivotinjskim vrstama. Dakle, jezi\xc4\x8dna sposobnost je ono \xc5\xa1to \xc4\x8dovjeka razlikuje od \xc5\xbeivotinje.\n_START_SECTION_\nFilozofija\n_START_PARAGRAPH_\nNjegov utjecaj na filozofiju (pogotovo analiti\xc4\x8dku) je sljede\xc4\x87i: utje\xc4\x8de na odmak od prevladavaju\xc4\x87eg empirizma, na udaljavanje od biheviorizma u psihologiji, strukturalizma u lingvistici, te na udaljavanje od pozitivizma u filozofiji. Pru\xc5\xbea novi kognitivisti\xc4\x8dki pristup lingvistici, te stvara nov pristup razmi\xc5\xa1ljanja o ljudskom umu i ljudskom jeziku u filozofiji, \xc5\xa1to rezultira mnogim va\xc5\xbenim debatama s glavnim akterima analiti\xc4\x8dke filozofije, primjerice Hilary Putnam, Willard Van Orman Quine, John Searle, Donald Davidson, Saul Kripke, Thomas Nagel, Michael Dummett, Tyler Burge.\n_START_SECTION_\nPoliti\xc4\x8dki aktivizam\n_START_PARAGRAPH_\nS politi\xc4\x8dkim djelovanjem zapo\xc4\x8dinje za vrijeme vijetnamskog rata. Anga\xc5\xbeiran je na strani ameri\xc4\x8dke ljevice, to\xc4\x8dnije 1965. organizira akciju odbijanja pla\xc4\x87anja poreza kao oblika protesta zbog vijetnamskog rata._NEWLINE_Prvu politi\xc4\x8dku knjigu pod nazivom \xc2\xbbAmerican Power and the New Mandarins\xc2\xab\xc2\xa0(Ameri\xc4\x8dka mo\xc4\x87 i novi mandarini) objavljuje 1969. Knjiga je zbirka eseja koji izla\xc5\xbeu argumente protiv vijetnamskog rata, op\xc4\x87enito protiv ameri\xc4\x8dke vanjske politike, te u tim esejima optu\xc5\xbeuje SAD za novi imperijalizam. Protivi se ameri\xc4\x8dkoj intervenciji u Vijetnamu iz razloga \xc5\xa1to nitko nije proglasio SAD sudcima i krvnicima Vijetnama._NEWLINE_Dok su novi mandarini liberalni intelektualci i mainstream (srednjestruja\xc5\xa1ki) mediji koji rade u svrhu re\xc5\xbeima i slu\xc5\xbee kao apologete rata, odnosno daju ideolo\xc5\xa1ko pokri\xc4\x87e ratu._NEWLINE_Nakon 1969. napisao je preko 40 politi\xc4\x8dkih knjiga. Zadnjih  godina po\xc4\x8dinje se prevoditi i u Hrvatskoj, primjerice "Mediji, propaganda i sistem", Zagreb, Dru\xc5\xa1tvo za promicanje knji\xc5\xbeevnosti na novim medijima, \xc5\xa0to \xc4\x8dita\xc5\xa1?, 2002._NEWLINE_Njegov politi\xc4\x8dki anga\xc5\xbeman se mo\xc5\xbee podjeliti u tri dijela:_NEWLINE_1. Borba protiv velikih korporacija, kapitalizma koji koristi ljude kao jeftinu radnu snagu, donosi dobit samo manjem broju ljudi \xc5\xa1to na kraju rezultira sve ve\xc4\x87im jazom izme\xc4\x91u bogatih i siroma\xc5\xa1nih._NEWLINE_2. Borba protiv SAD-ovih tzv. preventivnih ratova, a zapravo ratova vo\xc4\x91enih u korist korporacija koje postavljaju ameri\xc4\x8dke predsjednike i vode ameri\xc4\x8dku vanjsku politiku._NEWLINE_3. Borba protiv mainstream media i intelektualaca koji  slu\xc5\xbee kao ideolo\xc5\xa1ko pokri\xc4\x87e korporacijama i sve ve\xc4\x87em jazu izme\xc4\x91u bogatih i siroma\xc5\xa1nih._NEWLINE_U zadnje vrijeme poznat je po \xc2\xbbdizanju bure\xc2\xab\xc2\xa0svojom izjavom da su SAD vode\xc4\x87i svjetski terorist, a ne oni protiv kojih SAD vodi tzv. ratove protiv terorizma. Chomsky kritizira uglavnom vladu SAD-a a ne druge vlade i to ne zato \xc5\xa1to, kako ka\xc5\xbee, nema razloga za kritiku, ve\xc4\x87 zato \xc5\xa1to smatra da kritiku treba usmjeriti tamo gdje \xc4\x87e najvjerojatnije napraviti promjene, a to bi u svakom demokratskom sistemu trebala biti vlastita vlada._NEWLINE_\xc4\x8clan je Savjeta zagreba\xc4\x8dkog ljevi\xc4\x8darskog \xc4\x8dasopisa Novi Plamen .\n_START_SECTION_\nKontroverze\n_START_PARAGRAPH_\nChomsky je iznio par pogleda na raspad SFRJ koji su u nekim krugovima protuma\xc4\x8deni kao relativiziranje Milo\xc5\xa1evi\xc4\x87eve politike. Chomskog se kritizira da je izjavio da je pokolj u Srebrenici "preuveli\xc4\x8dan", da logor Trnopolje nije bio sabirni logor nego mjesto "gdje je svatko mogao oti\xc4\x87i kad god je htio" a da je NATO-ovo bombardiranje SRJ zapo\xc4\x8delo "jer Srbija nije provodila nu\xc5\xbene socio-ekonomske reforme podlo\xc5\xbene SAD-ovom programu neo-liberalizma". Prema njemu, rat na Kosovu je doveo do izbjeglica i zlo\xc4\x8dina, ali "tek nakon NATO intervencije". Kriti\xc4\x8dari te tvrdnje osporavaju i tvrde da je rije\xc4\x8d o krivom citiranju izvora. Novinar Ed Vulliamy je napisao otvoreno pismo u kojem ga kritizira zbog "revizionizma rata u Bosni".'